Ny Tesla Model 3 fanget på video

At en ny Tesla Model 3 er på vej, er ikke længere bare spekulation. Det er udelukkende et spørgsmål om, hvornår bilproducenten er klar til at vise den frem. Nu er bilen endnu en gang blevet spottet på de amerikanske veje, og en Reddit-bruger fangede den på video.

Selv om den hvide Model 3 er “gemt væk” i strategisk placeret sort beklædning, er der alligevel designdetaljer, der stikker ud. Blandt andet ses et sæt forlygter med et skarpere og mere slankt design.

Der er også et rigtig godt kig på de nye blinklys på bagenden. Herunder er videoen:

Project Highland Spotted
byu/gio6a inteslamotors

I maj måned meldte nyhedstjenesten Bloomberg, at Tesla er gået i gang med at omlægge produktionen i Shanghai for at fremstille den ny Tesla Model 3. Et rygte som Musk mere eller mindre bekræftede, da han under de seneste regnskabsfremlæggelser advarede om færre producerede biler i Q3, da flere fabrikker var ved at blive opgraderet.

I maj måned kom også den første “spionvideo”, der viste et glimt af bilens interiør.

Tesla Model 3 blev officielt lanceret i 2017. Og selv om den har fået adskillige forbedringer i løbet af de seks år, bliver “Project Highland” den hidtil største refresh.

Tesla Model 3 er den mest solgte elbil herhjemme. Ved udgangen af juni var der indregistreret 22.334 eksemplarer herhjemme, svarende til 15,3 procent af samtlige elbiler. Nummer to er i øvrigt Model Y med 16.009 eksemplarer (11 procent). Volkswagen ID.4 napper tredjepladsen med 7.336 eksemplarer (5 procent).

Ny Tesla Model 3 fanget på video